CELEX: 52018PC0613
Language: mt
Date: 2018-09-04
Title: Proposta għal REGOLAMENT TAL-KUNSILL li jemenda r-Regolament (UE) 2018/120 fir-rigward ta’ ċerti opportunitajiet tas-sajd għall-ispnotta Ewropea

IL-KUMMISSJONI EWROPEA
            Brussell, 4.9.2018
            COM(2018) 613 final
            2018/0321(NLE)
            Proposta għal
            REGOLAMENT TAL-KUNSILL
            li jemenda r-Regolament (UE) 2018/120 fir-rigward ta’ ċerti opportunitajiet tas-sajd għall-ispnotta Ewropea
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Ir-Regolament tal-Kunsill (UE) 2018/120 jistabbilixxi l-opportunitajiet tas-sajd għall-2018 għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni. Dawn l-opportunitajiet tas-sajd normalment jiġu emendati diversi drabi fil-perjodu li matulu jkunu fis-seħħ.
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Il-miżuri proposti huma mfassla skont l-għanijiet u r-regoli tal-Politika Komuni tas-Sajd u huma konsistenti mal-politika tal-Unjoni dwar l-iżvilupp sostenibbli.
            
            
               •Konsistenza ma’ politiki oħra tal-Unjoni
            
            
               Il-miżuri proposti huma konsistenti ma’ politiki oħra tal-Unjoni, b’mod partikolari mal-politiki fil-qasam tal-ambjent.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika ta’ din il-proposta hija l-Artikolu 43(3) tat-Trattat dwar il-Funzjonament tal-Unjoni Ewropea.
            
            
               L-obbligi tal-Unjoni għall-isfruttament sostenibbli tar-riżorsi akkwatiċi ħajjin jirriżultaw mill-obbligi stabbiliti fl-Artikolu 2 tar-Regolament bażiku l-ġdid tal-PKS.
            
            
               •Sussidjarjetà (għall-kompetenza mhux esklużiva)
            
            
               Il-proposta taqa’ fil-kompetenza esklużiva tal-Unjoni, kif imsemmi fl-Artikolu 3(1)(d) tat-Trattat. Għalhekk il-prinċipju tas-sussidjarjetà ma japplikax.
            
            
               •Proporzjonalità
            
            
               
                  Il-proposta tikkonforma mal-prinċipju tal-proporzjonalità għar-raġuni li ġejja: il-PKS hija politika komuni. Skont l-Artikolu 43(3) tat-Trattat, l-adozzjoni ta’ miżuri dwar l-istabbiliment u l-allokazzjoni tal-opportunitajiet tas-sajd hija r-responsabbiltà tal-Kunsill.
               
            
            
               •Għażla tal-istrument
            
            
               L-istrument li qed jiġi propost: regolament. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
         
         
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Il-Proposta tqis ir-rispons tal-partijiet ikkonċernati, tal-Kunsilli Konsultattivi, tal-amministrazzjonijiet nazzjonali, tal-organizzazzjonijiet tas-sajjieda u tal-organizzazzjonijiet mhux governattivi. 
               
            
            
               •Ġbir u użu ta’ għarfien espert
            
            
               
                  Il-Proposta hija bbażata fuq il-parir xjentifiku tal-Kunsill Internazzjonali għall-Esplorazzjoni tal-Baħar (ICES)
                     1
                  .
               
            
            
               •Valutazzjoni tal-impatt
            
            
               Il-kamp ta’ applikazzjoni tar-Regolament dwar l-opportunitajiet tas-sajd huwa ċirkoskritt bl-Artikolu 43(3) tat-Trattat.
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Mhux applikabbli.
               
            
            
               4.IMPLIKAZZJONIJIET BAĠITARJI
            
            
               
                  Il-miżuri proposti mhu se jkollhom l-ebda implikazzjoni baġitarja.
               
            
            
               5.ELEMENTI OĦRAJN
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               L-emendi proposti għandhom l-għan li jimmodifikaw ir-Regolament 2018/120 kif deskritt hawn taħt.
            
            
               Spnotta Ewropea
            
            
               Nhar it-2 ta’ Lulju 2018, l-ICES ħareġ parir rivedut għall-2018 għall-ispnotta Ewropea fid-diviżjonijiet 4b–c, 7a, u 7d–h tal-ICES (iċ-Ċentru u n-Nofsinhar tal-Baħar tat-Tramuntana, il-Baħar Irlandiż, il-Kanal Ingliż, il-Kanal ta’ Bristol u l-Baħar Ċeltiku). F’dan il-parir l-ICES indika mortalità mis-sajd iżjed baxxa mis-sajd rikreattiv u rata ogħla ta’ sopravvivenza mill-prattika ta’ qbid u rilaxx, milli kien stmat qabel. Għalhekk, huwa xieraq li jiġi introdott limitu tal-qabda ta’ kuljum ta’ ħuta waħda kuljum għal sajjieda dilettanti applikabbli minn Ottubru sa Diċembru 2018.
            
            
               2018/0321 (NLE)
            
         
         
            
               Proposta għal
            
            
               REGOLAMENT TAL-KUNSILL
            
            
               li jemenda r-Regolament (UE) 2018/120 fir-rigward ta’ ċerti opportunitajiet tas-sajd għall-ispnotta Ewropea
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Ir-Regolament tal-Kunsill (UE) 2018/120
                  2
                jistabbilixxi għall-2018 l-opportunitajiet tas-sajd għal ċerti stokkijiet tal-ħut u għal ċerti gruppi ta’ stokkijiet tal-ħut applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni.
            
            
               (2)Il-Kunsill Internazzjonali għall-Esplorazzjoni tal-Baħar (ICES) ressaq parir rivedut għall-ispnotta Ewropea (Dicentrarchus labrax) fid-diviżjonijiet 4b–c, 7a, u 7d–h tal-ICES (iċ-Ċentru u n-Nofsinhar tal-Baħar tat-Tramuntana, il-Baħar Irlandiż, il-Kanal Ingliż, il-Kanal ta’ Bristol, u l-Baħar Ċeltiku) għal 2018. Skont dak il-parir, sabiex ikun hemm konformità mar-rendiment massimu sostenibbli (MSY), fl-2018 jenħtieġ li t-tneħħija tas-sajd kummerċjali u ta’ dak rikreattiv ma tkunx taqbeż it-880 tunnellata. Permezz tas-sett ta’ miżuri biex jiġi żgurat l-irkupru tal-istokk, il-bijomassa hi mistennija li tiżdied fl-2018. F’dak il-parir l-ICES indika wkoll mortalità mis-sajd iżjed baxxa mis-sajd rikreattiv u rata ta’ sopravvivenza ogħla mill-prattika ta’ qbid u rilaxx (ir-rata ta’ mortalità mis-sajd ta’ 5 %), milli kien stmat qabel (15 %). Għalhekk, huwa xieraq li l-limitu ta’ ħuta waħda għal kull sajjied jista’ jinżamm fis-sajd rikreattiv li jsir bejn Ottubru u Diċembru 2018.
            
            
               (3)Għalhekk jenħtieġ li r-Regolament (UE) 2018/120 jiġi emendat skont dan,
            
            
               ADOTTA DAN IR-REGOLAMENT:
            
            
               Artikolu 1
            
            
               Fl-Artikolu 9 tar-Regolament (UE) 2018/120, il-paragrafu 4 huwa sostitwit b’dan li ġej:
            
            
               “4. Fis-sajd rikreattiv, inkluż minn max-xatt, fid-diviżjonijiet 4b, 4c, 7a sa 7k tal-ICES:
            
            
               a) mill-1 ta’ Jannar 2018 sat-30 ta’ Settembru 2018, għandu jkun permess biss is-sajd ta’ qbid u rilaxx għall-ispnotta Ewropea. Matul dak il-perjodu, għandu jkun ipprojbit li tinżamm abbord, tiġi rilokata, trażbordata jew tinħatt l-art l-ispnotta Ewropea li tinqabad f’dik iż-żona;
            
            
               b) mill-1 ta’ Ottubru sal-31 ta’ Diċembru 2018, kull sajjied jista' jżomm massimu ta’ eżemplar wieħed ta’ spnotta Ewropea kuljum.”.
            
            
               Artikolu 2 
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        
                  http://www.ices.dk/community/advisory-process/Pages/Latest-advice.aspx
                   
               
               
                  
                     (2)
                  
                        Ir-Regolament tal-Kunsill (UE) 2018/120 tat-23 ta’ Jannar 2018 li jistabbilixxi għall-2018 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU L 27, 31.1.2018, p. 1).